เก็งกำไร 17 หุ้นเด็ด SET ฟื้นตัวตามตลาด ตปท.
ดัชนีหุ้นไทย (SET) วันนี้มีโอกาสฟื้นตัวตามตลาดต่างประเทศหลังสถานการณ์ในเกาหลีเหนือกับสหรัฐฯทรงตัว ขณะที่หุ้นใหญ่ประกาศงบออกมาดีคาดว่าจะช่วยกระตุ้นแรงซื้อคืนได้ อย่างไรก็ตามหากดัชนีอ่อนตัวเป็นโอกาสให้สะสมหุ้นที่ยังมีการถือครองน้อย, ราคาไม่แพง และมีแนวโน้มผลการดำเนินงานที่ดีขึ้นในครึ่งปีหลัง
16 ส.ค. 2560

ข่าวหุ้นธุรกิจออนไลน์รายงาน เช้านี้ ณ เวลา 9.30 น. ค่าเงินบาทอยู่ที่ 33.24 บาทต่อเหรียญ ขณะที่ตลาดหุ้นเอเชียปรับตัวเพิ่มขึ้นในเช้าวันนี้ ตามทิศทางของตลาดหุ้นนิวยอร์กที่ปิดพุ่งขึ้นเมื่อคืน หลังนักลงทุนคลายความกังวลเกี่ยวกับสถานการณ์ตึงเครียดในคาบสมุทรเกาหลี
นักวิเคราะห์มองดัชนีหุ้นไทย (SET) วันนี้มีโอกาสฟื้นตัวตามตลาดต่างประเทศหลังสถานการณ์ในเกาหลีเหนือกับสหรัฐฯทรงตัว ขณะที่หุ้นใหญ่ประกาศงบออกมาดีคาดว่าจะช่วยกระตุ้นแรงซื้อคืนได้ อย่างไรก็ตามหากดัชนีอ่อนตัวเป็นโอกาสให้สะสมหุ้นที่ยังมีการถือครองน้อย, ราคาไม่แพง และมีแนวโน้มผลการดำเนินงานที่ดีขึ้นในครึ่งปีหลัง หุ้นเด่นเลือก BEAUTY, LH, WORK, RCL, JMT, JMART, TOP, SPRC, ESSO, STEC, LIT, SGP, BANPU, ACAP, CPF AQUA และ TTA
นายอภิชาติ ผู้บรรเจิดกุล ผู้อำนวยการสายงานวิเคราะห์หลักทรัพย์ บล.ทิสโก้ เปิดเผยถึงตลาดหุ้นไทยเช้านี้ (15 ส.ค.) มีโอกาสฟื้นตัวตามตลาดต่างประเทศ โดยตลาดหุ้นในภูมิภาคเอเชียเช้านี้ต่างดีดกลับขึ้นมาทั่วหน้า หลังคลายความกังวลสถานการณ์เกาหลีเหนือกับสหรัฐฯที่ทรงตัว ไม่มีประเด็นลบเพิ่มเติมในช่วงที่ตลาดบ้านเราหยุดไป นอกจากนี้ ตลาดบ้านเรายังอยู่ในช่วงประกาศผลประกอบการไตรมาส 2/60 ของบริษัทจดทะเบียนโค้งสุดท้าย ซึ่งหุ้นขนาดใหญ่ที่ออกมาดีกว่าคาด เช่น PTT และ RATCH ซึ่งคาดว่าจะช่วยกระตุ้นแรงซื้อคืนได้ พร้อมให้แนวรับ 1,556 จุด ส่วนแนวต้านที่ 1,570-1,576 จุด
บล.ธนชาต ระบุในบทวิเคราะห์ (15 ส.ค.) ว่า แนวทางการใช้นโยบายการฑูตกับเกาหลีเหนือของสหรัฐฯ ส่งผลให้ความกังวลปัญหาการเมืองระหว่างประเทศลดลง (Geopolitical Risk) และจะเป็นปัจจัยหนุนการ Rebound ของ SET วันนี้ที่แนวต้าน 1,570-1,575 จุด ขณะที่มุมมองระยะสัปดาห์ดัชนีปิดต่ำกว่ากรอบแนวรับ 1,568 จุด แต่มอง Downside Risk จำกัด และเป็นโอกาส “ซื้อ” สะสมโดยเฉพาะในกรณีที่ SET ปรับลดลงไปที่แนวรับเส้นค่าเฉลี่ย 200 วัน ที่ 1,552 จุด
แนะนำ 1) “ซื้อ” กลุ่มหุ้นที่ผลการดำเนินงาน 2Q17 ออกมาดีกว่าคาดมี upside risk ต่อประมาณการกำไรปีนี้ ได้แก่ : BEAUTY (กำไรเติบโต 97% y-y) LH (ปันผลระหว่างกาลสูง 4% XD 23 ส.ค.นี้) WORK ขณะที่หุ้นที่เป็น non-coverage ที่กำไรออกมาดีกว่าตลาดคาดได้แก่ RCL (กำไรรายไตรมาสเป็นครั้งแรกใน 6 ไตรมาส) JMT (รายได้จากการเก็บหนี้เพิ่มขึ้น) และ JMART และ 2) “ซื้อ” กลุ่มหุ้นคาดกำไร 2H17 เร่งตัวขึ้น: ได้แก่กลุ่มโรงกลั่น TOP SPRC ESSO และ รับเหมาฯ STEC รวมถึง LIT (สินเชื่อเร่งตัว) SGP
บล.ยูโอบี เคย์เฮียน (ประเทศไทย) ระบุในบทวิเคราะห์ (15 ส.ค.) ว่า ตลาดระยะสั้นมีโอกาสฟื้นตัว หลังความกังวลต่อความจึงเครียดในคาบสมุทรเกาหลีบรรเทาลง อย่างไรก็ตาม ตลาดยังไม่กลับเป็นบวกหากไม่สามารถกลับมายืนเหนือ 1,570 จุด แต่ยังมองการปรับลงเป็นจังหวะดีในการเลือกสะสมหุ้นที่ยังมีการถือครองน้อย, ราคาไม่แพงเกินไป และมีแนวโน้มผลการดำเนินงานที่ดีขึ้นในครึ่งปีหลัง การเก็งกำไรระยะสั้นเน้นกลุ่มเกษตร, เดินเรือ, ไฟฟ้า (บางตัว) โดยการเก็งกำไรเน้นเลือกหุ้นที่ยัง Laggard และตั้งจุดตัดขาดทุนทุกครั้ง หุ้นแนะนำ BANPU, ACAP, CPF หุ้นมีประเด็นเก็งกำไร AQUA, TTA